唐納德·川普

唐納德·川普（英文：Donald John Trump，）是美國一位偶像級地產商人、企業家搭政治人物，乃朝擔任川普集團个總裁。伊生勒紐約一个地產商家庭，經商頭子精明活絡，勒廿世紀中後期，擔自家个公司打造成功一隻商業帝國。不過，比起其餘企業家，川普弗算頂頂成功个，伊曾經有過多趟破產个經歷。讓伊出名个，是伊誇張个舉動搭自賣自誇个本事。

因为川普来勒“封口费”刑事案里向畀人指控个34项罪名判全部成立，故咾成为头一位判有罪个美国前总统、主要政党推定总统提名人搭仔定罪以后当选个总统，其後獲判無條件釋放。

 生平 
川普个人生經歷跌宕起伏，伊是一个歡喜別人關注搭白相花頭个男人，從1980年代開始，就一直是美國娛樂新聞个話題人物。之後伊經歷過交關事業，生活高頭个跌宕起伏，不過一直朆離開過公眾關注，交關年數下來，川普積累到老多人氣搭粉絲，也成爲伊到2015年開始參選總統个基礎。

 家庭背景 
川普个祖上是從德國過來个，相信基督敎長老會，乃朝還是紐約一个敎堂个經常會員。伊拉孃來自蘇格蘭，蓋咾伊也有得一半蘇格蘭血統。前兩年，川普到蘇格蘭老家進行投資，還專門去自家娘勒蘇格蘭高地个故居看了兩眼，過程弗超過90秒鐘。按照英國媒體个挖掘，川普搭希拉里勒祖上還有親眷關係。

參選總統
勒拉2015年6月份，川普宣佈參與2016美國總統大選共和黨候選人提名个角逐，勒當天个招待會高頭，宣揚自家个川普長城論調，並講墨西哥對美國出口強姦犯搭竊賊。之後雖然交關媒體口誅筆伐，不過伊个票數一路領先。2015年7月，伊參加美國共和黨第一趟候選人辯論，當場鼓吹自家反對政治正確，又公開攻擊FOX个主持人梅根凱利。製造話題，支持率更加鬧猛。2015年11月巴黎恐怖襲擊之後，川普表示要禁止穆斯林入境，得到交關基層个支持。2016年年初，英國國會特爲開會，討論禁止川普入境。 2016年2月，川普已經在三个州拿著共和黨候選人个提名，聲望邪氣高。2016年3月1號，川普在共和黨結棍禮拜兩个選舉當中拿著一半以上个勝利，引發美國共和黨對自家未來个擔憂。2016年5月初，川普基本拿共和黨候選人提名鎖定。2015年5月12號，川普搭美國共和黨乃朝个實際頭面人物瑞安碰頭，討論如然拿自家个觀點同共和黨協調个問題。

2015年6月，川普拿到重組个選票，獲得个總票數超過1700張，同時，老早反對伊个交關美國共和黨大佬也開始支持伊，到7月，伊宣佈印第安納州州長麥克·彭斯是自家个美國副總統候選人，成爲自家个競選搭檔。到7月18號開始个2016年美國共和黨全會高頭，正式讓自家成爲黨派个候選人。之後，川普要面臨美國民主黨候選人希拉里个挑戰。

2022年11月16號，川普宣佈參與2024美國總統大選共和黨候選人提名个角逐。選舉開票嗰辰光，川普擊敗賀錦麗，成爲第47任美國總統，繼1892年格罗弗·克利夫兰以来第二位擔任兩次嗰非連任美國總統。

个人資產
川普話，自家个資產有一百多億美元。不過根據福布斯雜誌个估計，2015年伊个資產是45億美元。箇當中，包括交關自家个大廈，產業，高爾夫球場以及酒莊。伊還有自家个私人飛機，派頭老足。此外，川普還註冊超過三百多个商標，大部分儕是以自家个名號作爲名稱个。比方講：川普牛排、川普強手棋、川普礦泉水、川普棒冰之類。伊還授權一家私人機構開設網絡課程，名頭叫做川普大學堂，販賣自家个成功學經驗，可惜关门大吉之后还被人告要退钞票。

 著作 
川普從1980年代出名之後，就開始寫書推廣自家个形象，箇當中，伊个第一本書《如然談生意》是美國20世紀挨末階段頂頂成功个商業成功學書籍。銷量幾百萬，讓伊自家也洋洋得意。之後伊沒事體就出書，不過銷量儕嘸第一本好。到參選總統之後，伊个新書《斷腿米國》又開始暢銷，川普勒曼哈頓个川普大廈搞簽售會，排隊个人交交關關，場面類似好萊塢電影明星。

 家人 
川普有過三趟婚姻，有三个兒子搭兩个囡兒。其中，有一个囡兒賣相蠻好——伊萬卡·川普，上過交關雜誌个封面。川普對伊个囡兒是相當驕傲个，還曾話歇，假使伊萬卡弗是伊个親囡兒，自家就會搭伊出去約會。川普乃朝个娘子是斯洛文尼亞人，老早做過一點風俗雜誌个封面模特。

觀點
 川普曾經話歇，要勒拉美國搭墨西哥邊境修一堵牆，墨西哥人衹有通過伊个允許，再好進來。
 川普認爲，有必要製作特殊个身份證，用來辨別穆斯林搭其餘人。
 川普認爲，假使美國畀回敎背景个組織恐怖襲擊，應該禁止穆斯林入境。
 川普攻擊共和黨个總統參選人傑·布什是低能量人。
 川普認爲，希拉里擔私人郵箱處理公務，應該捉到牢監里向關起來。外加話衹要自家上臺，隔手要啓動對伊个調查。
 川普講，即便自家勒拉第五大道上頭槍擊，自家个支持者也會繼續支持自家。
 川普因爲弗歡喜福克斯電台个主持人，拒絕參加共和黨人大選辯論會，不過繼續佔據民調个制高點。
 川普勒集會上向講要用豬油子彈來攻擊穆斯林，還話，迭能，伊拉便識相哉。
 川普話自家支持率高來邪，有交關人歡喜伊，尤其是朆讀過啥書个。
 川普威脅美國共和黨高層，講假使自家畀黨內最高會議做脫，就獨立參選，更號召支持者暴動。
 川普認爲要對中國个進口商品徵收45%个關稅，並威脅要對墨西哥採用外匯管制，弗讓伊拉自由匯款。
 川普講要構建美國優先个外交策略，讓日本、韓國負擔美國駐軍軍費，或者可以讓伊拉自家發展核武器，弗要美國來幫助伊拉。
 川普自稱搭普京關係邪氣好，講普京誇自家叫做天才。
 川普講，美國共和黨支持弗支持伊儕無所謂，伊自家好獲得交關獨立人士个票數，可以拿共和黨本身个票數大大超過。
 川普認爲全球變暖是中國搭墨西哥爲針對美國經濟製造个大迷魂陣，本身並弗存在。
 川普認爲北約組織當中交關國家對美國朆幫助，伊認爲假使伊拉今後嘸承擔責任，美國就無理由去保護伊拉。

 政治傾向 
一般認爲川普嘸明顯个左右區分，伊个思維是民粹主義搭威權主義、法西斯主義之類个結合體，歡喜用自家勒公司當中个總裁作風沿用到政治高頭。伊對自家个身份有優越感，對傳統个美國共和黨議題弗大感冒，重點批評乃朝美國太軟弱，弗夠強硬高頭。川普勒自家个記者問答會浪拿自家弗歡喜个拉美記者請出去；勒自家動員會浪鼓勵自家个支持者攻擊來搗亂个人，儕反映出伊對強權个迷戀。2015年年末，川普勒Twitter高頭引用意大利最高領袖墨索里尼个一句諺語，引發交關人批評，不過伊並弗在意，還爲自家辯護講迭个言語實在邪氣妙。

2016年6月，川普公佈自家對美國外交方面策略个看法，勒演講當中，伊反對美國勒冷戰之後就一直實行个新保守主義外交，認爲迭个外交釀成之後个交關毛病，並讓中東混亂。伊拿矛頭對準布什家族搭克林頓家族，承諾假使自家當選，會搭中國、俄羅斯等威權國家關係改善，同時重新定義北約、歐盟搭美國个關係。伊對美國个東亞盟友日本、韓國也有意見，認爲伊拉應該更多自家保護自家。還話，今後美國弗要去多關心世界高頭个閒事，因爲美國自家內部還有老多問題朆解決。

 攻擊別人家 
川普邪氣歡喜對別个競選人搞人身攻擊，伊勒參加競選之後，就擔自家認爲个主要對手——傑·布什稱呼爲低能人（Low-energy），之後又多趟質疑傑·布什遭到伊後台个操縱，是隻木偶。對另外一个開始辰光蠻紅个競選人本·卡森，川普稱呼伊「信仰有毛病」。對共和黨建制派个評論浪，川普貤加敢講，擔麥凱恩叫做投降派，並嘲笑伊勒越南戰爭當中畀人捉牢當俘虜个事體。勒8月个辯論當中，伊稱呼共和黨个女候選人覅里娜（Carly Fiorina）面孔難看，弗好當總統。到10月之後，伊擔攻擊目標慢慢轉移到自家个競爭對手推德·庫慈搭顱比鰲頭浪來，對推德·庫慈，先開始質疑伊个出身問題（推德·庫慈勒加拿大出生），又畀伊一个綽號「騙子」。對顱比鰲，稱呼伊無足輕重，不足掛齒。這也引發對方對伊个反攻擊，讓共和黨辯論變成對罵个場化哉。

對美國民主黨个候選人希拉里搭勃热·商特斯，川普个攻擊更加鬧猛，伊認爲希拉里嘸資格參選總統，並且有邪氣多个黑幕。同時，也攻擊伊个身體毛病，講伊「嘸辦法領導阿拉國家」。對商特斯个攻擊主要是伊个社會主義者頭銜。川普認爲伊實際浪就是一个共產主義者，要拿美國毀脫。並認爲迭个人嘸能力通過民主黨初選。2015年5月鎖定提名之後，川普个攻擊重點已經集中到希拉里身浪來。2016年5月6號，川普勒公共集會浪，稱呼希拉里是美國女性頂頂大个包袱，還講希拉里个老公比爾是有史以來頂壞个女性傷害者。

 自我陶醉 
川普對自家人生浪个成就邪氣自信，認爲自家是美國夢个代表，伊聲稱自家个著作《交易藝術》是世界浪第二偉大个書本，排頂頂偉大个書本《聖經》之後。對自家个商業經歷，伊認爲是徹頭徹尾个輝煌。有媒體講伊是富二代，有爺娘幫忙才有後勢來个大公司，伊反駁講自家雖然借小小个一百萬美元當做資本金，但自家創造出來个財富老早超過迭个一千多倍，是完全成功个佐證。對自家三趟瀕臨破產个經歷搭勒大西洋城个失敗投資，川普認爲自家儕化險爲夷，反過來更加好證明自家腦子思路清爽，具有轉危爲安个特性。勒對外策略浪，雖然川普基本嘸啥具體策略，但一直講自家絕對實事求是，弗白相花頭，要搭世界各國个領導人做頂頂來事个交易，會比奧巴馬做个好交關。面對美國共和黨內部反對伊个觀點，伊講自家獲得提名之後會拿所有人團結勒一淘，「所有人儕歡喜我」。

 評價 
對川普个評價因爲來源方弗同，一般有得蠻大个差別。話起來，主流个人物一般對伊無啥好評，一眼激進分子或者爭議人物，對川普表達贊譽。

正面評價
 俄羅斯總統普亭對川普評價邪氣高，認爲迭个人聰明，腦子好用，是一个明智人物。
 美國種族主義分子戴維努克歡喜川普，認爲伊代表白人个希望。
 法國極右翼分子老勒龐支持川普，認爲伊表達出白人个真實想法，是弗亂話个好人。
 美國伊斯蘭國家黑人組織公開贊賞川普，認爲伊个論點包含自家支持个反猶主義，是好信賴个人物。
 美國全國步槍協會公開支持川普，認爲伊是好保護自家持槍權个總統參選人。
 美國全國公路摩托協會公開支持川普，認爲伊好讓美國重新恢復強大，秀出自家个肌肉。

 負面評價 
 美國著名學者叟威爾對川普个邊界政策个評價：「不過，美墨邊界弗設防，並弗代表進來个全是墨西哥人。川普迭个人明顯弗靈清」。伊還認爲，假使川普當選，美國青年應該移民到澳大利亞搭新西蘭，逃避川普可能搞出來个亂象。
 美國著名保守主義團體國家回顧對川普自稱个保守主義進行駁斥，認爲伊不過是披上一層保守主義外衣，實質上向搭交關勒拉丁美洲搞獨裁个寡頭分子性質無何兩樣。
 2012年共和黨總統參選人喬治·羅姆尼勒2016年3月表示，川普一直勒製造騙局，弄鬆共和黨个選民。
 美國企業家巴菲特講川普誇張美國个經濟毛病，勸自家个投資者弗要相信伊。
 美國總統奧巴馬認爲川普个言論勒讓美國共和黨自家混亂，並感謝伊保送民主黨候選人進入白宮。

 参考 

Category:美国总统
Category:德國裔美國人
Category:苏格兰裔美国人
Category:唐纳德·川普
Category:在世个人物
Category:美国电影男演员
Category:美国政治作家